proxectonos/corpus_dominio_legal_administrativo_tmp huggingface dataset:
CORRECCIÓN de erros.-Resolución do 25 de setembro de 2002 pola que se adxudican as axudas correspondentes ó Programa de Tecnoloxías de Deseño e Producción Industrial convocadas no anexo VII da Orden do 29 de abril de 2002 (Diario Oficial de Galicia do 15 de maio), pola que se aproban as bases que rexerán as convocatorias de axudas correspondentes ás accións do Programa Sectorial de Tecnoloxías para a Innovación do PGIDIT.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 04/11/2002

Advertido erro na citada resolución publicada no Diario Oficial de Galicia número 190, do mércores, día 2 de outubro de 2002, cómpre face-la seguinte corrección:
Na páxina 14.307, no anexo III, liña 3 (Solicitante ÁRTABRO-SAMDEU, S.L., PGODIT02DPI04E), nas columnas «subvención» e «total proxecto», onde di: «30% 121.000,00», debe dicir: «35% 103.000,00».
CONSELLERÍA DE POLÍTICA TERRITORIAL, OBRAS PÚBLICAS
E VIVENDA
DECRETO 296/2002, do 31 de outubro, polo que se acepta o cambio de titularidade a favor da Comunidade Autónoma de Galicia da estrada provincial da Lanzada a San Vicente, sita no termo municipal do Grove.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 04/11/2002

O Pleno da Deputación Provincial de Pontevedra aprobou, en sesión ordinaria con data do 27 de setembro de 2002, o expediente de cambio de titularidade a favor da Comunidade Autónoma de Galicia, da estrada provincial que vai desde A Lanzada ata San Vicente (sita no termo municipal do Grove); facultando ó mesmo tempo ó presidente da deputación provincial para a sinatura do acordo que con tal fin se elabore.
Con data do 24 de outubro de 2002 asinouse o acordo de cambio de titularidade da mencionada estrada entre o presidente da Deputación Provincial de Pontevedra e o conselleiro de Política Territorial, Obras Públicas e Vivenda.
Conforme o sinalado no artigo 5 da Lei de estradas autonómica 4/1994, do 14 de setembro, tralo acordo entre as administracións afectadas, por proposta do conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día trinta e un de outubro de dous mil dos
DISPÓN:
Artigo 1º
Apróbase o cambio de titularidade, a favor da Comunidade Autónoma de Galicia da estrada provincial EP-9104 A Lanzada - San Vicente, sita no termo municipal do Grove, que ten unha lonxitude de 5,2 km con orixe no p.k. 0+000 da rotonda do istmo da Lanzada, na estrada C-550 Fisterra-Tui pola costa, e final no p.k. 5+200 lugar de San Vicente.
Artigo 2º
A estrada incorporarase á relación de estradas de titularidade autonómica como sinala o artigo 4 da Lei 4/1994, do 14 de setembro, de estradas de Galicia. A aprobación da dita relación farase conforme o Plan de Estradas.
A mencionada estrada estará catalogada funcionalmente dentro da categoría da rede primaria complementaria e pasará a denominarse PO-317: A Lanzada-San Vicente.
Artigo 3º
Correspóndelle á Xunta de Galicia, a partir da formalización da entrega tódalas actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Artigo 4º
De acordo cos artigos 78 e 79 da Lei 3/1985, do patrimonio da Comunidade Autónoma e 150 a 152 do seu regulamento, a estrada deberase incorporar ó inventario xeral de bens da Comunidade Autónoma, quedando adscrita á Consellería de Política Territorial, Obras Públicas e Vivenda.
Disposición derradeira
Facúltase o conselleiro de Política Territorial, Obras Públicas e Vivenda para dicta-los actos que sexan precisos para a efectividade deste decreto.
Este decreto entrará en vigor o día seguinte ó da súa publicación no Diario Oficial de Galicia.
Santiago de Compostela, trinta e un de outubro de dous mil dous.
Manuel Fraga Iribarne
Presidente
Xosé Cuíña Crespo
Conselleiro de Política Territorial, Obras Públicas e Vivenda
CONSELLERÍA DE CULTURA, COMUNICACIÓN SOCIAL
E TURISMO
ORDE do 21 de outubro de 2002 pola que se declara de interese galego a Fundación para la Investigación, Desarrollo e Innovación del Complejo Hospitalario Universitario Xeral-Cíes de Vigo (Fichuvi) e se ordena a súa inscrición no Rexistro de Fundacións de Interese Galego.
CONSELLERÍA DE SANIDADE — III. OUTRAS DISPOSICIÓNS — 08/11/2002

Con data do 7 de outubro de 2002 foi publicada no Diario Oficial de Galicia a orde da Consellería da Presidencia e Administración Pública do 26 de setembro de 2002 pola que se clasifica de interese sanitario a Fundación para la Investigación, Desarrollo e Innovación del Complejo Hospitalario Universitario Xeral-Cíes de Vigo (Fichuvi), adscribíndoa á Consellería de Sanidade, que exercerá plenamente o protectorado sobre ela.
Esta fundación, de acordo co establecido no artigo 3 dos seus estatutos, ten como obxecto xestionar programas e proxectos de investigación científica relacionados coa medicina e ciencias afíns, así como promover, desenvolver e prestar servicios de docencia e formación en investigación para contribuír á promoción e protección da saúde da poboación e ó progreso e mellora do Sergas.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta de Galicia e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e o artigo 32.3º a) do Decreto 248/1992, do 18 de xuño, polo que se aproba o Regulamento de organización e funcionamento das fundacións de interese galego,
DISPOÑO:
Primeiro.-Declarar de interese galego a Fundación para la Investigación, Desarrollo e Innovación del Complejo Hospitalario Universitario Xeral-Cíes de Vigo (Fichuvi), ó cumpriren os seus estatutos as pres
cricións que, para tal efecto, sinala a vixente lexislación en materia de fundacións de interese galego.
Segundo.-Ordena-la inscrición da Fundación para la Investigación, Desarrollo e Innovación del Complejo Hospitalario Universitario Xeral-Cíes de Vigo (Fichuvi), no Rexistro de Fundacións de Interese Galego, sección da Consellería de Sanidade, para os efectos constitutivos que sinala o artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-A dita fundación queda sometida ó disposto no resto da normativa de xeral aplicación, en especial, á obriga de darlle publicidade suficiente ás súas actividades e á ausencia de ánimo de lucro na prestación dos seus servicios, quedando obrigada a lle render contas anualmente ó protectorado e xustificar, a través dunha memoria anual, o cumprimento das cargas fundacionais, así como a presentarlle o proxecto de orzamento ó protectorado con anterioridade ó inicio do exercicio económico para o que se formula, e debendo solicita-las preceptivas autorizacións do protectorado cando sexan necesarias.
Santiago de Compostela, 21 de outubro de 2002.
José María Hernández Cochón
Conselleiro de Sanidade
ORDE do 18 de outubro de 2002 pola que se acorda a cesión de uso de bens mobles propiedade do Servicio Galego de Saúde a favor da Fundación Pública Hospital Virxe da Xunqueira.
CONSELLERÍA DE SANIDADE — III. OUTRAS DISPOSICIÓNS — 08/11/2002

A Xerencia da Fundación Pública Hospital Virxe da Xunqueira solicitou a cesión de uso de diverso equipamento propiedade do Servicio Galego de Saúde.
Dado que o equipamento será destinado á realización dos fins de interese xeral recollidos no artigo 6 dos seus estatutos, aprobados polo Decreto 276/2001, do 27 de setembro, de adaptación das fundacións sanitarias á disposición adicional sétima da Lei 5/2000, do 28 de decembro, de medidas fiscais e de réxime orzamentario e administrativo, o Servicio Galego de Saúde tramitou o expediente de cesión de uso de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma galega, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo (DOG nº 156, do 13 de agosto).
Por todo o exposto e en uso das facultades que me confire o artigo 38 da Lei 1/1983, do 22 de febreiro, reguladora da Xunta de Galicia e do seu presidente, reformada pola Lei 11/1988, do 20 de outubro,
DISPOÑO:
Artigo 1º
Acórdase a cesión de uso a favor da Fundación Pública Hospital Virxe da Xunqueira dos bens mobles que se relacionan no expediente nº EXP-01/02, tramitado para o efecto pola División de Recursos Económicos do Servicio Galego de Saúde.
Artigo 2º
A cesión queda sometida ás seguintes cláusulas:
a) Os bens cedidos destinaranse á xestión e administración do Hospital Virxe da Xunqueira de acordo cos fins de interese xeral establecidos no artigo 6 dos estatutos da fundación pública.
b) A cesión outórgaselle por un período máximo de cinco anos prorrogable por períodos sucesivos de igual duración se así o acordase o Servicio Galego de Saúde, logo da petición da fundación.
c) Transcorrido o prazo da cesión ou no caso de que os bens non se aplicasen ó fin sinalado ou deixasen de utilizarse con esa finalidade, considerarase resolta a cesión e os bens reverterán ó Servicio Galego de Saúde, que terá dereito a percibir, logo de taxación pericial, o valor dos detrimentos ou deterioracións que experimentasen.
Artigo 3º
A cesión formalizarase mediante acta subscrita polo director xeral da División de Recursos Económicos do Sergas e o director da fundación pública, debendo constar nela o acordo de cesión, no que se incluirá a relación de bens obxecto de cesión, e a aceptación do cesionario.
Disposición derradeira
O Servicio Galego de Saúde, a través da División de Recursos Económicos, no marco das súas competencias, realizará os trámites necesarios para a efectividade de canto se dispón nesta orde.
Santiago de Compostela, 18 de outubro de 2002.
José María Hernández Cochón
Conselleiro de Sanidade
RESOLUCIÓN do 24 de outubro de 2002 sobre homologación dun curso para guías turísticos de Galicia.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 08/11/2002

Ó abeiro do disposto na disposición derradeira primeira, do Decreto 42/2001, do 1 de febreiro, de refundición en materia de axencias de viaxe, guías de turismo e turismo activo, e para os efectos establecidos nos artigos 32 e 33 do referido decreto, esta consellería resolve homologa-lo seguinte curso por 50 horas de formación:
Guías intérpretes no parque natural Baixa Limia-Serra do Xerés, que se desenvolverá en Lobios (Ourense) ó longo dos meses de novembro e decembro de 2002 (información e inscricións Segur-Xurés. Teléfono 647 60 65 03 e 639 65 18 21).
Santiago de Compostela, 24 de outubro de 2002.
Jesús Pérez Varela
Conselleiro de Cultura, Comunicación Social e Turismo
DECRETO 304/2002, do 17 de outubro, polo que se declara a urxente ocupación, para efectos de expropiación forzosa, polo Concello de Calvos de Randín, dos bens e dereitos necesarios para a realización das obras do proxecto da rede de abastecemento de auga potable no núcleo de Calvos.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 11/11/2002

O Concello de Calvos de Randín, en sesión celebrada o día vinteseis de marzo de dous mil dous, aprobou o proxecto da rede de abastecemento de auga potable no núcleo de Calvos, e na sesión do vintecatro de abril de dous, mil dous acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa, ó abeiro do disposto no artigo 52 da Lei de expropiación forzosa.
Por parte do concello foi remitida a documentación complementaria para a correcta tramitación do expediente, con data de entrada no rexistro xeral da Consellería de Xustiza, Interior e Relacións Laborais o día trinta de agosto de dous mil dous.
Os bens nos que se concreta a declaración de urxente ocupación están determinados no expediente que se someteu á información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. Este informe tivo entrada no rexistro xeral da Consellería de Xustiza, Interior e Relacións Laborais o día sete de outubro de dous mil dous.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, o deficiente funcionamento da prestación do servicio de abastecemento domiciliario de auga potable no núcleo de Calvos está a provocar escasez de auga e numerosos cortes de subministración, polo que se fai necesaria a actuación para poder garantir unha subministración continua e suficiente.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deli
beración do Consello da Xunta de Galicia na súa reunión do día dezasete de outubro de dous mil dous,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Calvos de Randín, a efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto da rede de abastecemento de auga potable no núcleo de Calvos.
Santiago de Compostela, dezasete de outubro de dous mil dous.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
DECRETO 302/2002, do 10 de outubro, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 123, Plan de Obras e Servicios 2002 do Incio, estrada provincial O Incio-Foilebar-Vilarxoán, alargamento e mellora punto quilométrico 9,27 ó 11,11, concello do Incio.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 11/11/2002

A Deputación Provincial de Lugo, en sesión que tivo lugar o día cinco de xullo de dous mil dous, aprobou o proxecto da obra número 123, Plan de Obras e Servicios 2002 do Incio, estrada provisional O Incio-Foilebar-Vilarxoán, alargamento e mellora punto quilométrico 9,27 ó 11,11, e na sesión do vintenove de xullo de dous mil dous acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día trinta de setembro de dous mil dous.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, esta estrada intercomunica a localidade da Cruz do Incio coa estrada de Samos a Ponte Lóuzara e O Courel, constituíndo unha importante vía para as comunicacións comarcais, e unha axeitada rede de comunicación na zona nordeste do municipio do Incio, polo que se fai necesario o seu alargamento e a reducción do raio de varias curvas que melloren e acrecenten a seguridade vial.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais, e logo de deliberación do Consello da Xunta de Galicia na súa reunión do día dez de outubro de dous mil dous,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra número 123, Plan de Obras e Servicios 2002 do Incio, estrada provincial O Incio-Foilebar-Vi
larxoán, alargamento e mellora punto quilométrico 9,27 ó 11,11.
Santiago de Compostela, dez de outubro de dous mil dous.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
DECRETO 301/2002, do 24 de outubro, polo que se acepta a cesión, a título gratuíto, dun terreo situado no concello de Santiago de Compostela (A Coruña), para a construcción dun conservatorio de música.
CONSELLERÍA DE ECONOMÍA E FACENDA — III. OUTRAS DISPOSICIÓNS — 11/11/2002

O Pleno da Corporación Municipal de Santiago de Compostela, reunido en sesión celebrada o día 25 de abril de 2002, acordou ceder á Comunidade Autónoma de Galicia un predio, destinado á construcción dun conservatorio de música.
A Secretaría Xeral e do Patrimonio tramitou o correspondente expediente de aceptación de cesión, de conformidade co disposto nos artigos 16, 17 e 23 da Lei 3/1985, do 12 de abril, do patrimonio da Comunidade Autónoma de Galicia e 33, 34 e 38 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, feita nos termos nos que o Concello de Santiago de Compostela acordou a cesión, logo de deliberación do Consello da Xunta de Galicia na súa reunión do día vintecatro de outubro de dous mil dous,
DISPOÑO:
Artigo 1º
Acéptase a cesión, feita polo Concello de Santiago de Compostela, a título gratuíto, da parcela A procedente da parcela DEXB 17 do polígono 3 do Plan Parcial das Fontiñas, nesta cidade de Santiago de Compostela, denominada porción norte da parcela DEXB 17, destinada á construcción dun conservatorio, de cinco mil metros cadrados de superficie e sete mil cincocentos metros cadrados de edificabilidade máxima para a construcción do citado conservatorio, pero no caso de que a construcción do conservatorio non consuma os sete mil cincocentos metros cadrados de edificabilidade da parcela, reservarase un trinta por cento da edificabilidade non consumida para futuras ampliacións do conservatorio, acumulándose o setenta por cento restante ós once mil cento oitenta e un metros cadrados de edificabilidade da parcela B. Ten forma rectangular e linda: ó norte, rúa Monte dos Postes; ó sur, resto do predio matriz-porción sur da parcela DEXB 17; ó leste, rúa Altiboia; e ó oeste, Avenida Rodríguez
Viguri. As disposicións de volume desta parcela deberán facerse de xeito que non dificulte o futuro aproveitamento do predio matriz.
A dita parcela figura inscrita no Rexistro da Propiedade número un de Santiago de Compostela, inscrición 1ª do predio 36.706 ó folio 161, do libro 383, tomo 1.403.
Artigo 2º
O predio cedido destinarase á construcción dun conservatorio de música.
Artigo 3º
A Consellería de Economía e Facenda, a través da Secretaría Xeral e do Patrimonio, procederá á formalización da cesión no correspondente documento público e á inscrición do ben no Rexistro da Propiedade a nome da Comunidade Autónoma de Galicia.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo tódolos trámites necesarios para a efectividade deste decreto.
Santiago de Compostela, vintecatro de outubro de dous mil dous.
Manuel Fraga Iribarne
Presidente
José Antonio Orza Fernández
Conselleiro de Economía e Facenda
CORRECCIÓN de erros.-Resolución do 26 de xullo de 2002 pola que se ordena a publicación do acordo do Consello da Xunta de Galicia, do 24 de xullo de 2002, polo que se aproba a modificación da relación de postos de traballo dos servicios veterinarios oficiais de saúde pública da Consellería de Sanidade.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 11/11/2002

Advertido erro na devandita resolución, publicada no Diario Oficial de Galicia nº 146, do mércores 31 de xullo de 2002, cómpre face-la oportuna rectificación:
Na páxina 11.876, ó final da páxina, despois de: «AXG.-ADSCRICIÓN EXCLUSIVA A FUNCIONARIOS DA ADMINISTRACIÓN DA XUNTA DE GALICIA», engádese:
Na relación de postos de traballo referente ós corpos e escalas da Lei 17/1989, do 23 de outubro, da Consellería de Sanidade e do Servicio Galego de Saúde (Sergas) publicada no DOG nº 81, do 29-4-1992, que aínda se encontra vixente na parte correspondente ás clases de farmacéuticos titulares, amortízanse os seguintes postos:
-Na páxina 3.618, no centro de destino «DELEGACIÓN PROVINCIAL (A CORUÑA)» suprímese o posto «FARMACÉUTICO TITULAR DE ARANGA-DISTRITO ÚNICO».
-Na páxina 3.619, no centro de destino «DELEGACIÓN PROVINCIAL (A CORUÑA)» suprímese o posto «FARMACÉUTICO TITULAR DE LAXE-DISTRITO ÚNICO».
-Na páxina 3.639, no centro de destino «DELEGACIÓN PROVINCIAL (LUGO)» suprímese o posto «FARMACÉUTICO TITULAR DE FOLGOSO DO COUREL-DISTRITO ÚNICO».
-Na páxina 3.666, no centro de destino «DELEGACIÓN PROVINCIAL (OURENSE) suprímese o posto «FARMACÉUTICO TITULAR DE VILARIÑO DE CONSO-DISTRITO ÚNICO».
-Na páxina 3.690, no centro de destino «DELEGACIÓN PROVINCIAL (PONTEVEDRA) suprímese o posto «FARMACÉUTICO TITULAR DE PORTAS-DISTRITO ÚNICO».
DECRETO 303/2002, do 17 de outubro, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 36, Plan de Obras e Servicios 2002 Friol, acondicionamento e mellora de accesos en Macedo (San Martiño de Condes), concello de Friol.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 11/11/2002

A Deputación Provincial de Lugo, en sesión que tivo lugar o día vinteún de xuño de dous mil dous, aprobou o proxecto da obra número 36, Plan de Obras e Servicios 2002 Friol, acondicionamento e mellora de accesos en Macedo (San Martiño de Condes), e na sesión do vintenove de xullo de dous mil dous acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Relacións Laborais o día sete de outubro de dous mil dous.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, o núcleo de poboación de Macedo consta cun acceso moi deficiente, que xunto coa deterioración experimentada polos temporais do inverno 2000-2001, fai necesaria a realización da obra para poder dotalo das condicións axeitadas para o tráfico.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día dezasete de outubro de dous mil dous,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo, para efectos de expropiación forzosa, dos bens
e dereitos concretados no expediente administrativo instruído para o efecto e necesarios para a execución da obra número 36, Plan de Obras e Servicios 2002 Friol, acondicionamento e mellora de accesos en Macedo (San Martiño de Condes).
Santiago de Compostela, dezasete de outubro de dous mil dous.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
CORRECCIÓN de erros.-Decreto 294/2002, do 17 de outubro, polo que se constitúe e regula a composición e as funcións do Consorcio Audiovisual de Galicia.
CONSELLERÍA DE CULTURA, COMUNICACIÓN SOCIAL E TURISMO — I. DISPOSICIÓNS XERAIS — 15/11/2002

Advertidos erros no citado decreto, publicado no Diario Oficial de Galicia nº 208, do 28 de outubro de 2002, cómpre face-las oportunas correccións:
No artigo único, punto 3, onde di: «As partes consorciadas formalizarán a acta constitutiva e nomearán os seus representantes nos órganos de decisión», debe decir: «As partes consorciadas designarán seus representantes no Consello de Dirección».
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA
CORRECCIÓN de erros.-Decreto 266/2002, do 6 de setembro, de contratación do profesorado universitario.
CONSELLERÍA DE EDUCACIÓN E ORDENACIÓN UNIVERSITARIA — I. DISPOSICIÓNS XERAIS — 15/11/2002

Advertido erro no texto do citado Decreto 266/2002, publicado no DOG nº 179, do martes 17 de setembro de 2002, cómpre face-la seguinte corrección:
No artigo 8.1º, onde di: «Os profesores asociados serán contratados con carácter temporal por un período de dous anos», debe dicir: «Os profesores asociados serán contratados con carácter temporal por un período máximo de dous anos».
CONSELLERÍA DE CULTURA, COMUNICACIÓN SOCIAL
E TURISMO
ORDE do 4 de novembro de 2002 pola que se nomean novos membros do Consello Galego de Relacións Laborais, en representación do sindicato UGT-Galicia.
CONSELLERÍA DE XUSTIZA, INTERIOR E RELACIÓNS LABORAIS — II. AUTORIDADES E PERSOAL — 13/11/2002

De acordo co disposto no artigo 4 da Lei 7/1988, do 12 de xullo, de creación do Consello Galego de Relacións Laborais, as organizacións sindicais e empresariais designarán os seus membros representativos, que serán nomeados polo conselleiro de Traballo e Benestar Social.
Facendo uso da posibilidade de substitución que recolle o artigo 5 da dita lei, o sindicato UGT-Galicia acordou a substitución de varios dos seus membros titulares e suplentes, da súa representación no consello.
A disposición adicional primeira do Decreto 147/2002, do 11 de abril, polo que se establece a estructura orgánica da Consellería de Xustiza, Interior e Relacións Laborais sinala que «a Consellería de Xustiza, Interior e Relacións Laborais exercerá as funcións asignadas á extinta Consellería de Traballo e Benestar Social pola Lei 7/1988, do 12 de xullo, de creación do Consello Galego de Relacións Laborais».
Por todo o exposto, ó abeiro do artigo 4 da referida Lei 7/1988, e en uso das atribucións que teño conferidas,
DISPOÑO:
Artigo 1º
Nomear membro titular do Pleno do Consello Galego de Relacións Laborais, en representación do sindicato UGT-Galicia, a José Carlos Rodríguez del Río, en substitución de Vicente Calvo Loureiro.
Artigo 2º
Nomear membros suplentes do Pleno do Consello Galego de Relacións Laborais, en representación do sindicato UGT-Galicia, a María Luisa Rodríguez Vázquez en substitución de José Carlos Rodríguez del Río, a Ernesto Fontanes Blanco en substitución de Santiago Lamas Piñón e a Eladio Romero Ares en substitución de José Antonio Gómez Gómez.
Santiago de Compostela, 4 de novembro de 2002.
Antonio Pillado Montero
Conselleiro de Xustiza, Interior e Relacións
Laborais
ORDE do 30 de outubro de 2002 pola que se fixa o prezo de venda ó público de diversas publicacións.
CONSELLERÍA DE SANIDADE — III. OUTRAS DISPOSICIÓNS — 15/11/2002

De acordo coa obriga establecida no artigo 6 da Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, foron publicadas no Diario Oficial de Galicia dúas ordes polas que se fixaba o prezo de venda ó público de diversas publicacións.
Neste sentido, en data do 9 de agosto de 2002 publicouse no Diario Oficial de Galicia a Orde do 10 de xullo de 2002 pola que se fixa o prezo de venda ó público da publicación: Manual de primeros auxilios del 061 de Galicia. No artigo único da devandita orde establecíase o prezo desta publicación en 9 euros, IVE incluído.
Así mesmo, en data do 19 de setembro de 2002 publicouse no Diario Oficial de Galicia a Orde do 14 de agosto de 2002 pola que se fixa o prezo de venda ó público da publicación: Manual de primeiros auxilios do 061 de Galicia. No seu artigo único o prezo fixábase en 17,50 euros, IVE incluído.
Tendo en conta o anterior, a Comisión Permanente de Publicacións da Consellería de Cultura, Comunicación Social e Turismo, para evitar unha excesiva diferencia do prezo de venda ó público entre os dous idiomas, considera necesario modificar este, fixando como prezo común para as dúas publicacións o resultante da media entre o custo da edición e o número de exemplares.
Para cumprir este mandato e despois de emitido o preceptivo informe favorable da Consellería de Economía e Facenda, esta consellería, en uso das facultades atribuídas polo artigo 34 da Lei 1/1983, do 22 de febreiro, reguladora da Xunta e do seu presidente
DISPÓN:
Artigo único.
1. Queda aprobado o prezo de venda ó público das publicacións editadas pola Fundación Pública Urxencias Sanitarias de Galicia 061 e que se relacionan no anexo.
2. Estes prezos entenderanse, con IVE incluído.
Disposición derrogatoria
Quedan derrogadas a Orde do 10 de xullo de 2002 pola que se fixa o prezo de venda ó público da publicación: Manual de primeros auxilios del 061 de Galicia e a Orde do 14 de agosto de 2002 pola que se fixa o prezo de venda ó público da publicación: Manual de primeiros auxilios do 061 de Galicia.
Disposición derradeira
A presente orde entrará en vigor o día seguinte ó da súa publicación no Diario Oficial de Galicia.
Santiago de Compostela, 30 de outubro de 2002.
José María Hernández Cochón
Conselleiro de Sanidade
ANEXO I
* Manual de primeros auxilios del 061 de Galicia: 11,12 euros.
* Manual de primeiros auxilios do 061 de Galicia: 11,12 euros.
CORRECCIÓN de erros.-Orde do 8 de outubro de 2002 pola que se establecen as normas para a revisión das condicións económicas aplicables á prestación de asistencia sanitaria concertada polo Servicio Galego de Saúde.
CONSELLERÍA DE SANIDADE — III. OUTRAS DISPOSICIÓNS — 18/11/2002

Advertidos erros na citada orde, publicada no Diario Oficial de Galicia nº 205, do mércores 23 de outubro de 2002, cómpre face-las seguintes correccións:
-Na páxina 15.065, no punto 4.2., onde di: «Tarifas máximas por tratamento completo para o ano 2002», debe dicir: «Tarifas máximas por procedemento para o ano 2002».
-Na páxina 15.066, no artigo 2º, punto 1, onde di: «As tarifas dos concertos vixentes á entrada en vigor desta revisaranse aplicando...», debe dicir: «As tarifas dos concertos vixentes á entrada en vigor desta orde revisaranse aplicando...»
-Na páxina 15.066, no artigo 5º, onde di: «Para os efectos do previsto no artigo 159.2º f) do texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño, os concertos singulares regulados no artigo 2º da presente orde...», debe dicir: «Para os efectos do previsto no artigo 159.2º f) do texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño, os concertos singulares regulados no artigo 3º desta orde...».
ORDE do 4 de novembro de 2002 pola que se establece a porcentaxe que cómpre transferir ó Consello da Avogacía Galega e ós colexios de procuradores dos tribunais de Galicia, para atende-los gastos de funcionamento e infraestructura dos servicios de asistencia letrada ó detido, defensa e representación gratuítas.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 13/11/2002

A Lei 1/1996, do 10 de xaneiro, regula o dereito á asistencia xurídica gratuíta, e establece no seu artigo 38 que o Ministerio de Xustiza subvencio-
nará os colexios de avogados e procuradores para a implantación e funcionamento dos servicios de asistencia xurídica gratuíta. Polo Real decreto 2166/1994, do 4 de novembro, transferíronselle á Comunidade Autónoma de Galicia as funcións en materia de provisión de medios materiais e económicos para o funcionamento da Administración de xustiza, incluíndo no seu anexo letra B) nº 1 c) as relativas á indemnización das actuacións correspondentes á defensa por avogado e representación por procurador dos tribunais en quenda de oficio ante os órganos xudiciais con sede en Galicia, e a asistencia letrada ó detido ou preso cando o lugar de custodia estea situado en territorio da Comunidade Autónoma. Estas funcións foron asumidas polo Decreto 394/1994, do 29 de decembro, e asignadas á Consellería de Xustiza, Interior e Relacións La-
borais.
En uso das súas competencias, a Xunta de Galicia dictou o Decreto 146/1997, do 22 de maio, polo que se aproba o Regulamento de asistencia xurídica gratuíta da Comunidade Autónoma de Galicia, e establece no seu artigo 45, que a Consellería de Xustiza, Interior e Relacións Laborais determinará anualmente as cantidades que deberán percibi-los colexios para atende-los gastos derivados do funcionamento e infraestructura colexial que requiren os servicios de asistencia xurídica gratuíta.
En virtude do exposto,
DISPOÑO:
Artigo único.-A cantidade destinada para atende-los gastos derivados do funcionamento operativo dos servicios colexiais de asistencia xurídica gratuíta para o ano 2002, fíxase nun oito por cento do importe total devengado durante o ano 2001 polos colexios de avogados e procuradores dos tribunais da Comunidade Autónoma de Galicia, en concepto de asistencia letrada, defensa e representación gratuítas.
Disposicións derradeiras
Primeira.-Autorízase o director xeral de Xustiza para dicta-las disposicións necesarias para o cumprimento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 4 de novembro de 2002.
Antonio Pillado Montero
Conselleiro de Xustiza, Interior e Relacións Laborais
ORDE do 26 de xuño de 2002 pola que se fixan os prezos de venda ó público de diversas publicacións da Consellería de Cultura, Comunicación Social e Turismo.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 13/11/2002

A Ley 13/1991, do 9 de decembro, de taxas, prezos e exacciones reguladoras da Comunidade Autónoma de Galicia, no seu artigo 6, sinala a obriga de que os prezos privados sexan fixados polas consellerías correspondentes, despois do informe favorable da Consellería de Economía e Facenda, e publicadas no Diario Oficial de Galicia.
Para cumprir este mandado e despois de emitido o preceptivo informe favorable pola Consellería de Economía e Facenda, esta consellería
DISPÓN:
Artigo único.
1. Quedan aprobados os prezos de venta ó público das publicacións realizadas por esta consellería que se relacionan no anexo.
Tabla 12. Estes prezos entenderanse, se é o caso, con IVE incluído.
Santiago de Compostela, 26 de xuño de 2002.
Jesús Pérez Varela
Conselleiro de Cultura, Comunicación Social
e Turismo
ANEXO
-Catálogo de Jorge Castillo: 30,05 euros.-Catálogo de Alberto Carneiro: 30,05 euros (edición rústica).-Catálogo de Alberto Carneiro: 36, 06 euros (edición cartoné).
ORDE do 19 de xuño de 2002 pola que se fixan os prezos de venda ó público de diversas publicacións da Consellería de Cultura, Comunicación Social e Turismo.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 13/11/2002

A Lei 13/1991, do 9 de decembro, de taxas, prezos e exacciones reguladoras da Comunidade Autónoma de Galicia, no seu artigo 6, sinala a obriga de que os prezos privados sexan fixados polas consellerías correspondentes, despois do informe favorable da Consellería de Economía e Facenda, e publicadas no Diario Oficial de Galicia.
Para cumprir este mandado, e despois de emitido o preceptivo informe favorable pola Consellería de Economía e Facenda, esta consellería
DISPÓN:
Artigo único.
1. Quedan aprobados os prezos de venta ó público das publicacións realizadas por esta consellería que se relacionan no anexo.
2. Estes prezos entenderanse, se é o caso, con IVE incluído.
Santiago de Compostela, 19 de xuño de 2002.
Jesús Pérez Varela
Conselleiro de Cultura, Comunicación Social
e Turismo
ANEXO
-Catálogo de Salvador Cidrás: 18,03 euros.-Catálogo de Marine Hugonier: 15,03 euros.-Catálogo de Mónica Alonso: 15 euros.-Catálogo de Antony Gormley: 36,06 euros (rústica) e 39,06 euros (cartoné).-Antony Gormley: 60 euros.-Juan Navarro Baldeweg: 30 euros.
DECRETO 305/2002, do 31 de outubro, polo que se crea a Escola Oficial de Idiomas de Ribadeo (Lugo).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/11/2002

O Estatuto de autonomía de Galicia establece a competencia plena desta Comunidade Autónoma para o regulamento e administración do ensino en toda a súa extensión, niveis e graos, modalidades e especialidades; competencias que lle están atribuídas á Consellería de Educación e Ordenación Universitaria nos termos que figuran no artigo 2 do Decreto 114/1982, do 1 de setembro, sobre asunción de transferencias en materia educativa, e no artigo 1 do Decreto 213/ 1998, do 10 de xullo, polo que se establece a estructura orgánica da Consellería de Educación e Ordenación Universitaria.
A Lei orgánica 1/1990, do 3 de outubro, de ordenación xeral do sistema educativo, integra as ensinanzas de idiomas dentro da reordenación do sistema educativo que implanta, e determina, no seu artigo 50, que as ensinanzas de idiomas que se impartan nas escolas oficiais terán á consideración de ensinanzas de réxime especial a que se refire esta lei, e que a súa estructura, efectos académicos e titulacións serán as establecidas na súa lexislación específica; regulación propia que se encontra recollida na Lei 28/1981, do 24 de xuño, de ordenación das escolas oficiais de idiomas, e no Real decreto 967/1988, do 2 de setembro.
Por outra parte, a Lei orgánica 8/1985, do 3 de xullo, reguladora do dereito á educación, determina no seu artigo 17 que a creación dos centros públicos será efectuada polo Consello de Goberno da Comunidade Autónoma correspondente e competente.
Finalmente, considerando conveniente satisface-la crecente necesidade social de coñece-los idiomas europeos e as linguas cooficiais do Estado español é polo que se estima oportuno proceder á creación da Escola Oficial de Idiomas de Ribadeo (Lugo).
Na súa virtude, por proposta do conselleiro de Educación e Ordenación Universitaria e logo de deliberación do Consello da Xunta de Galicia na súa reunión do día trinta e un de outubro de dos mil dous,
DISPOÑO:
Artigo 1º
Créase a Escola Oficial de Idiomas de Ribadeo (Lugo), e adscríbese á Consellería de Educación e Ordenación Universitaria.
Artigo 2º
A Consellería de Educación e Ordenación Universitaria adoptará as medidas necesarias para o mellor cumprimento do anteriormente sinalado e determinará os cadros de persoal docente, administrativo e subalterno necesario para o máis eficaz desenvolvemento das actividades docentes.
Disposición derradeira
Única.-Este decreto entrará en vigor o día seguinte ó da súa publicación no Diario Oficial de Galicia.
Santiago de Compostela, trinta e un de outubro de dos mil dous.
Manuel Fraga Iribarne
Presidente
Celso Currás Fernández
Conselleiro de Educación e Ordenación Universitaria
CONSELLERÍA DE CULTURA, COMUNICACIÓN SOCIAL
E TURISMO
ORDE do 24 de outubro de 2002 pola que se adxudican axudas económicas para as corporacións locais que sexan titulares de escolas-fogar.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/11/2002

Por Orde do 28 de xuño de 2002 (DOG do 19 de xullo),convócanse axudas económicas para as corporacións locais que sexan titulares de escolas-fogar e regúlase o seu outorgamento no presente exercicio económico.
A comisión constituída segundo establece o punto quinto da orde da convocatoria, en reunión realizada o día 4 de outubro de 2002, acordou propoñe-la adxudicación das ditas axudas, por tanto esta consellería
DISPÓN:
Primeiro.-Adxudicarlles axudas ós concellos titulares de escolas fogar solicitantes que se relacionan no anexo I desta orde, nas contías que se indican.
Segundo.-Para facer efectivo o pagamento das axudas, os beneficiaros presentarán antes do 22 de novembro de 2002, a completa xustificación dos gastos mediante certificación do órgano que teña atribuídas as facultades de control do cumprimento da finalidade para a que foi concedida a axuda e da aplicación dos fondos destinados para tal efecto.
As xustificacións das axudas serán dirixidas á Dirección Xeral de Centros e Inspección Educativa, Consellería de Educación e Ordenación Universitaria, edificio administrativo San Caetano, 15771 Santiago de Compostela (A Coruña).
Terceiro.-Contra esta orde que esgota a vía administrativa, poderá interpoñerse recurso contencioso-administrativo ante o órgano da xurisdicción contencioso-administrativa competente no prazo de dous meses a partir do día seguinte ó da notificación da resolución, de conformidade co disposto na Lei 29/1998, do 13 de xullo, reguladora da xurisdicción contencioso-administrativa.
Santiago de Compostela, 24 de outubro de 2002.
Celso Currás Fernández
Conselleiro de Educación e Ordenación Universitaria
ANEXO I
Concello de Sarria: 7.535 euros.
Concello de Monforte de Lemos: 5.687 euros.
RESOLUCIÓN do 18 de outubro de 2002 pola que se ordena a publicación do acordo do Consello da Xunta de Galicia do 17 de outubro de 2002, polo que se aproba a modificación da relación de postos de traballo da Consellería de Pesca e Asuntos Marítimos.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 18/11/2002

A posta en marcha do cluster de acuicultura de Galicia supuxo que as instalacións do Centro de Experimentación en Acuicultura en Couso-Ribeira quedasen ó seu dispor, cesando na súa actividade o referido centro de experimentación. Consecuencia de todo isto é que se acorda a amortización de determinados postos de traballo e a reorganización dos restantes procedendo á súa adscrición. Por outra banda, a necesidade de adecua-lo cadro de persoal fai necesario a amortización dun posto vacante, pola declaración de incapacidade permanente do seu titular, correspondente á base do Servicio de Protección dos Recursos de Vigo e a creación do posto de oficial de laboratorio no Laboratorio do Centro de Control de Calidade e Medio Mariño de Vilaxoán, motivada polo exceso de carga de traballo na referida unidade.
En consecuencia, por proposta da devandita consellería, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do dezasete de outubro de dous mil dous, adoptou o seguinte,
ACORDO:
Primeiro.-Modifica-la vixente relación de postos de traballo da Consellería de Pesca e Asuntos Marítimos, nos termos que se sinalan nos anexos ó presente acordo.
Segundo.-Ordena-la publicación da dita modificación no Diario Oficial de Galicia para efectos da súa entrada en vigor a partir do día seguinte a ela.
Visto o acordo adoptado polo Consello da Xunta de Galicia na súa reunión do dezasete de outubro de dous mil dous, relativo á modificación da relación de postos de traballo da Consellería de Pesca e Asuntos Marítimos, coa finalidade de cumpri-lo dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 18 de outubro de 2002.
Jaime Pita Varela
Conselleiro da Presidencia, Relacións Institucionais
e Administración Pública
RESOLUCIÓN do 6 de novembro de 2002 pola que se adxudica a axuda para a realización dun proxecto de investigación sobre a mellora da producción en criadeiros de moluscos mediante a utilización de bacterias mariñas probióticas, convocado pola Orde do 19 de agosto de 2002.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 14/11/2002

A Orde do 19 de agosto do 2002 (DOG do 3 de setembro), aprobou as bases que rexerían a concesión dun proxecto de investigación sobre a mellora da producción en criadeiros de moluscos mediante a utilización de bacterias mariñas probióticas.
Na súa virtude, atendendo a proposta elaborada pola comisión de selección prevista no artigo 3 da dita orde, esta consellería,
RESOLVE:
Primeiro.-Concede-la axuda para a realización do proxecto mellora da producción en criadeiros de
moluscos mediante a utilización de bacterias mariñas probióticas, código PGIDIT02RMAAE1, os investigadores que a continuación se relacionan polos importes que se indican:
* Subproxecto 1:
Investigador responsable: Juan Luis Barja Pérez.
Organismo: Universidade de Santiago de Compostela.
Anualidade 2002: 22.275.
Anualidade 2003: 16.500.
Anualidade 2004: 8.250.
Subproxecto 2:
Investigador responsable: Dorotea Martínez Patiño.
Organismo: Centro de Investigacións Mariñas (Vilanova de Arousa).
Anualidade 2002: 12.650.
Anualidade 2003: 3.300.
Anualidade 2004: 2.420.
Segundo.-Contra esta resolución poderase interpoñer potestativamente recurso de reposición perante o mesmo órgano nun prazo dun mes contado a partir do día seguinte ó da publicación desta resolución no Diario Oficial de Galicia. De non estima-la interposición deste recurso, poderase interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, nun prazo de dous meses contado a partir do día seguinte ó da publicación desta resolución no Diario Oficial de Galicia.
Disposición derradeira
Esta resolución entrará en vigor o día seguinte ó da súa publicación no Diario Oficial de Galicia.
Santiago de Compostela, 6 de novembro de 2002.
P.D. (Orde 19-8-2002, DOG do 3 de setembro)
Miguel Ángel Ríos Fernández
Secretario xeral de Investigación e
Desenvolvemento
ORDE do 6 de novembro de 2002 pola que se concede o Premio Galicia á Innovación Empresarial, correspondente ós Premios Galicia de Investigación 2002.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 14/11/2002

A orde da Consellería da Presidencia, Relacións Institucionais e Administración Pública do 12 de xullo de 2002 (DOG do 23 de xullo), convoca o Premio Galicia á Innovación Empresarial, correspondente ós Premios Galicia de Investigación 2002.
De acordo co establecido nas bases da convocatoria, a decisión adoptada polo xurado debe darse a coñecer mediante a correspondente publicación no Diario Oficial de Galicia.
En consecuencia, e tendo en conta a proposta elaborada polo xurado,
RESOLVO:
Concederlle-lo Premio Galicia á Innovación Empresarial, correspondente ós Premios Galicia de Investigación 2002, á empresa Peter Taboada, S.L., pola súa contribución ó deseño, fabricación e distribución de sistemas de tratamento de auga para uso industrial, naval, alimentario e hospitalario.
Esta orde pon fin á vía administrativa segundo o disposto no artigo 109 c) da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
Santiago de Compostela, 6 de novembro de 2002.
Jaime Pita Varela
Conselleiro da Presidencia, Relacións
Institucionais e Administración Pública